Тенджыз Iуфэм къыщыхагъащIэ
Футбол Лъэпкъ Лигэм и етIуанэ дивизионым щекIуэкI зэхьэзэхуэм и епщIанэ джэгугъуэм хиубыдэу «Спартак-Налшыкыр» Каспийск къалэм щыIущIащ Мэхъэчкъалэ и «Анжи»-м.
Зэхьэзэхуэм щыпашэхэм ящыщ мэхъэчкъалэдэсхэмрэ хьэщIэхэмрэ я зэпэщIэтыныгъэр жыджэру къыщIадзащ. Турнир таблицэм япэ увыпIэхэр зыIэщIэзымыгъэкIыну мурад зыщIа «Анжи»-мрэ «Спартак-Налшыкымрэ» ебгъэрыкIуэныгъэ псынщIэхэр къызэрагъэпэщырт – зэIущIэм и бжыгъэр нэхъ щIэхыIуэу къызэIуахыу адэкIэ джэгур зэрыхуей щытыкIэм хугъэкIуэн хущIэкъуу.
Топ дагъэкIыну ди щIалэхэм зэIущIэми къащыхукъуэкIа Iэмалхэм къыщIидзащ еханэ дакъикъэр екIуэкIыу. Бажэм къыхита угловойм иужькIэ Ольмезовыр зэуа топыр «Анжи»-м и гъуэм и штангэм техуэри къыгъэлъеижащ. Абы кIэлъеуэжа Амир и топым гъуащхьэтетым къригъэгъэзащ. Куэд дэмыкIыу ди щIалэхэм я ебгъэрыкIуэныгъэхэм ящыщ зым хэту Бенедык хэгъэрейхэм я гъуэм пэмыжыжьэу щраудащ. Аргуэру топым бгъэдыхьащ Бажэр, арщхьэкIэ иджыри и кIэн къикIакъым – мэхъэчкъалэдэсхэм я гъуащхьэхъумэхэм абы кърагъэгъэзащ.
Хэгъэрейхэм къызэригъэпэща контратакэ псынщIэм кърикIуа угловоймкIэ бжыгъэр къызэIуахыным пэгъунэгъу дыдэ хуэхъуат. Магомедовым къыхита топыр Антиповым и гъуэм къеувэкIа футболистхэм яхэзэрыхьри хэщIэхэм ящыщ зыр лъэщу къеуащ. Ольмезовыр мыхъуатэмэ ди гъуащхьэтетым пэжыжьэ плIанэпэмкIэ кIуэ топыр «Спартак-Налшыкым» и гъуэм дыхьэнут.
Загъэпсэхуу къихьэжа нэужь «Анжи»-м нэхъ жыджэру къыщIидзащ. ЗэпэщIэтыныгъэр налшыкдэсхэм я лъэныкъуэмкIэ къагъэIэпхъуат. Зы ебгъэрыкIуэныгъэм адрейр къыкIэлъыкIуэу хэгъэрейхэм «Спартак-Налшыкыр» къыхагъэзыхьырт. Абыхэм ящыщ зым Антиповым къыIэрыхьа топыр жыжьэу ипэкIэ хидзащ. АрщхьэкIэ «Анжи»-м и футболистхэм ар къаIэрыхьэри занщIэу зыкъагъэзащ. Абы хэту Агаболаев Тенджыз къыIэрыхьа топыр ди гъуащхьэхъумэхэм яблихри гъуэмкIэ еуащ. Ар налшыкдэсхэм ящыщ зым и лъакъуэм техуэри гъуэм дыхьащ.
Япэ зэрищам нэхъри жыджэр къищIа «Анжи»-р абыи къыщыувыIэн мурад иIэтэкъым. Дакъикъэ пщыкIутху нэхъ дэмыкIыу аргуэру Агаболаевыр ди штрафнойм къихьащ. Иджы ар зэуа топыр Шумахуэ Заур и Iэм техуащ. АбыкIэ хабзэр къызэпыуда хъуауэ къэзылъыта судьям пенальти еуэну унафэ ищIащ. Ар зыгъэзэщIа Ягьяевым зэщхьэщыкIыныгъэр 2:0-м хуигъэкIуащ.
ЗэIущIэм щыщу къэнэжа зэманыр кIэух бжыгъэм темышыныхь икIи арэзы къищI «Анжи»-м зэрыхуейм хуэдэу иригъэкIуэкIащ. Я лъэныкъуэмкIэ зыщызыгъэбыда хэгъэрейхэм я гъуэм «Спартак-Налшыкым» бгъэдыхьэпIэ хуимыгъуэтурэ зэпэщIэтыныгъэр и кIэм нэблэгъащ.
Джэгугъуэм хиубыдэу зэхэта зэIущIэхэм ящыщу къыхэгъэщыпхъэщ «ЕсэнтIыгум» и гъуэм Таганрог и «Форте»-м жэуапыншэ топи 6 зэрыдигъэкIар. Апхуэдэу бжыгъэшхуэкIэ, 3:0-у, Мэхъэчкъалэ и «Динамо»-р ефIэкIащ Новороссийск и «Черноморец»-м. Зэхьэзэхуэм и пашэныгъэр щызыIэщIигъэкIакъым Дон Iус Ростов и СКА-м. Ар ТIуапсы щыIэу 0:2-уэ щытекIуащ щIыпIэ командэм. Зэпеуэм нэхъ икIэхэм къыщыувыIа «Ротор-2»-мрэ Ставрополь и «Динамо»-мрэ я зэIущIэр 2:1-уэ иухащ.
КъыкIэлъыкIуэ джэгугъуэр фокIадэм и 26-м зэхэтынущ. А махуэм «Спартак-Налшыкым» къригъэблэгъэнущ Мейкъуапэ и «Дружба»-р.

Жыласэ Замир.
